पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना की भयावह स्थिति है। स्वास्थ्य व्यवस्था चरमरा गई। अब सुविधाएं बढ़ाने के लिए तीनों विधासनसभा क्षेत्र की विधायक निधि व सांसद निधि से 85 लाख रुपए मिले हैं। कलेक्टर ने इस राशि से 8 वेंटिलेंटर और 300 जंबो सिलेंडर खरीदे हैं। अब इनसे जिले में स्वास्थ्य सुविधाएं बेहतर हाेंगी।
स्वास्थ्य विभाग के मुताबिक जिले में जांच में 25 से 30 प्रतिशत मरीज राेज आ रहे हैं। अधिकतर मरीज घर पर ही ठीक हाे रहे हैं। गंभीर मरीजों को जिला अस्पताल में वेंटिलेटर व आॅक्सीजन युक्त बिस्तर की जरूरत ज्यादा पड़ रही थी। कलेक्टर जेपी मौर्य ने सांसद एवं जिले के विधायकों से सहयोग मांगा। सिहावा, कुरूद व धमतरी विधायक और सांसद ने 85 लाख दिए। इस राशि से 8 वेंटिलेंटर और 300 जंबो सिलेंडर खरीदे गए। सोमवार को 100 सिलेंडर अा गए हैं। जिले में थे केवल 6 वेंटिलेंटर: जिला अस्पताल में केवल 6 वेंटिलेंटर थे, इनमें से दो वेंटिलेटर ऑपरेशन थियेटर व एसएनसीयू वार्ड में है। जबकि 4 वेंटिलेंटर कोविड मरीजों के लिए थे। स्थति यह थी कि यदि 5वें गंभीर मरीज को वेंटिलेंटर की जरूरत होती थी, तो उन्हें नहीं मिला पाता था। समय पर वेंटिलेंटर नहीं मिलने से लाेगाें की जान भी जा रही थी। अब जिला अस्पताल में कोविड मरीजों के लिए 12 वेंटिलेंटर हो गए हैं।
200 सिलेंडर और मिलेंगे: सीएमएचओ
सीएमएचओ डॉ. डीके तुर्रे ने बताया कि जिले के सांसद-विधायक निधि से मिली सहयोग राशि 85 लाख से जिला अस्पताल को 300 डी टाइप जंबो आॅक्सीजन सिलेंडर पाइप लाइन सहित मिले हैं। इनमें से 100 की डिलेवरी हो चुकी है। शेष 200 की खेप 4 से 5 दिन में अाएगी। 8 वेंटिलेटर भी जिला अस्पताल में सिहावा व धमतरी विधायक की उपस्थिति में मिली।
सामुदायिक स्वास्थ्य केंद्रों में भी बढ़ाई जाएगी सुविधाएं
स्वास्थ्य विभाग के मुताबिक यह वेंटिलेटर और जंबो सिलेंडर जिला अस्पताल के अलावा नगरी, भखारा, मगरलोड, कुरूद के सामुदायिक स्वास्थ्य केन्द्रों में भेजे जाएंगे। इससे जिले के सभी सरकारी अस्पतालों में स्वास्थ्य सुविधा में बढ़ोत्तरी होगी। स्वास्थ्य अफसर उम्मीद जता रहे कि जिले में मिले वेंटिलेंटर और ऑक्सीजन सिलेंडर से मरीजों को बेहतर इलाज मिलेगा।
जिले में हर दिन हो रही 300 जंबो सिलेंडर की खपत
जिले में कोरोना के नए मरीजों की संख्या लगातार बढ़ रही है। इस वजह से ऑक्सीजन की खपत भी 10 गुना बढ़ गई है। 2 महीने पहले तक जिले में 24 घंटे में 25 से 30 जंबो सिलेंडर ऑक्सीजन की खपत होती थी, अब यह 300 सिलेंडर की हो रही है। जिला अस्पताल में 1.50 करोड़ की लागत से महीनेभर पहले ऑक्सीजन प्लांट लगाया है। अस्पताल के 95 बिस्तर तक सीधे पाइपलाइन के जरिए ऑक्सीजन पहुंचाई जा रही है। अस्पताल के अंदर अलग-अलग वार्डों तक ऑक्सीजन पहुंचाने डेढ़ किमी लंबी पाइपलाइन बिछाई गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva zho_Hant eng_Latn